Lumikasoja tasoitellaan rinteeseen tällä viikolla. Kuva: Jussi Väätäinen/Ruka Viimetalvista lunta säilöttiin kesän yli rinteessä peitteiden alla. Kuva: Jani Kärppä / Ruka

Laskettelukausi avataan Rukalla tänä vuonna ennätysaikaisin. Saaruassa pääsee laskettelemaan tämän viikon perjantaina kello 9.30 alkaen.

– Rinteiden avaamisen suhteen kaikki on kunnossa ja lumi on säilynyt kasoissa kesän yli kohtalaisen hyvin. Tällä lumimäärällä saamme laskukauden käyntiin ja toivomme toki pakkaskelejä saapuvaksi, jotta saamme lisää rinteitä auki ja laskuyhteyden Saaruasta Länsi-Rukalle mahdollisimman pian, Rukakeskuksen paikallisjohtaja Matti Parviainen sanoo tiedotteessa.

Viime talvelta jäänyttä tykkilunta on säilötty kolmessa isossa kasassa Rukan rinteillä. Yli 10 000 kuution kasat ovat olleet kesän ajan sulamista hidastavien kankaiden alla.

Viimetalvista lunta säilöttiin kesän yli rinteessä peitteiden alla. Kuva: Jani Kärppä / Ruka

Avauspäivänä Rukalla lasketaan Saarua 13 -rinteessä ja hissinä toimii kolmen hengen Saarua III (G) tuolihissi. Viikonloppuna avataan myös Saarua 12 -rinne, jossa käynnistyvät seuraavalla viikolla treeniryhmien ratavuorot.

Saaruaan rakennettavan SaaruaExpress tuolihissin asennustyöt ovat loppusuoralla. Toistaiseksi kulku Länsi-Rukalta Saaruaan hoidetaan bussikuljetuksella Kuru-rinnettä pitkin. SaaruaExpressin avauduttua meno-paluuyhteys Rukan kylän ja Saaruan välillä hoituu Kuru-hissillä.

Omalla autolla liikkuvia laskijoita Parviainen kehottaa suuntaamaan autolla suoraan Saaruan parkkipaikalle.